ПРЕДЛОГ ЗАКОНА

О ДАВАЊУ ГАРАНЦИЈЕ РЕПУБЛИКЕ СРБИЈЕ

У КОРИСТ НЕМАЧКЕ РАЗВОЈНЕ БАНКЕ KFW, ФРАНКФУРТ НА МАЈНИ, ПО ЗАДУЖЕЊУ АКЦИОНАРСКОГ ДРУШТВА „ЕЛЕКТРОМРЕЖА СРБИЈЕˮ, БЕОГРАД (ПРОЈЕКАТ „РЕГИОНАЛНИ ПРОГРАМ ЕНЕРГЕТСКЕ ЕФИКАСНОСТИ У ПРЕНОСНОМ СЕКТОРУ II – ТРАНСБАЛКАНСКИ ЕЛЕКТРОЕНЕРГЕТСКИ КОРИДОР, СЕКЦИЈА III И СЕКЦИЈА IV”)

Члан 1.

Република Србија преузима обавезу да као гарант измири обавезе Акционарског друштва „Електромрежа Србијеˮ, Београд по задужењу код Немачке развојне банке KfW, Франкфурт на Мајни, у износу до 35.000.000 евра (словима: тридесетпет милиона евра).

Члан 2.

Гаранцију из члана 1. овог закона, Република Србија (у даљем тексту: Гарант) издаје у корист Немачке развојне банке KfW, Франкфурт на Мајни, на име обавеза из Уговора о зајму за пројекат „Регионални програм енергетске ефикасности у преносном сектору II – Трансбалкански електроенергетски коридор, секција III и секција IV” између Немачке развојне банке KfW, Франкфурт на Мајни и Акционарског друштва „Електромрежа Србијеˮ, Београд BMZ бр. 2013 66 574, ID број зајма 31413, на износ до 35.000.000 евра (словима: тридесетпет милиона евра) (у даљем тексту: Уговор о зајму), закљученог 25. октобра 2024. године.

Гарант прихвата све одредбе Уговора о зајму и сагласан је да гарантује за све обавезе које проистичу или су у вези са обавезама Акционарског друштва „Електромрежа Србијеˮ, Београд (у даљем тексту: Зајмопримац) по Уговору о зајму.

Гаранција у корист Немачке развојне банке KfW, Франкфурт на Мајни, по задужењу Зајмопримца за пројекат „Регионални програм енергетске ефикасности у преносном сектору II – Трансбалкански електроенергетски коридор, секција III и секција IV”, потписана је од стране овлашћеног представника Гаранта, 1. новембра 2024. године и њоме је предвиђено да Гарант јемчи за обавезе Зајмопримца по основу Уговора о зајму.

Члан 3.

Отплату зајма врши Зајмопримац на начин утврђен Уговором о зајму.

Средства за отплату зајма обезбедиће Зајмопримац из сопствених прихода.

Зајмопримац је дужан да средства за отплату зајма обезбеђује према плану отплате из Уговора о зајму, у износу који укључује главницу, обрачунату камату, провизију на неповучена средства и пратеће трошкове задуживања.

Члан 4.

Ако по основу издате гаранције Гарант изврши обавезу уместо Зајмопримца, Гарант има право да од Зајмопримца потражује повраћај главнице, камате, провизије на неповучена средства, пратећих трошкова задуживања и пратећих трошкова који настану због неизвршења, односно неблаговременог извршења обавезе, до висине износа измирене обавезе, као и право да од Зајмопримца наплати обрачунату законску затезну камату.

Право на повраћај средстава из става 1. овог члана, Гарант ће остварити тако што ће иницирати наплату са рачуна Зајмопримца на основу овлашћења добијеног од Зајмопримца или других инструмената обезбеђења, у складу са прописима којима се уређује платни промет.

Члан 5.

Овај закон ступа на снагу осмог дана од дана објављивања у „Службеном гласнику Републике Србијеˮ.